COLNÍCTVO A FLEGT

Vykonávacie usmernenie

Zhrnutie pre verejnosť

(2020/C 20/01)

Upozornenie Tento dokument má slúžiť zainteresovaným stranám. Ide o nezáväzné usmernenie, ktoré nepredstavuje oficiálne stanovisko Európskej únie a nemalo by sa považovať za právne poradenstvo.

Obsah

1. Introduction 2

2. Import of FLEGT timber – basic principles 2

3. Recommendations for cooperation between authorities 4

3.1. Technical assistance for officers and services in charge of verifications of shipments 5

3.2. Communication between Authorities during controls 6

3.3. CITES and FLEGT timber 6

3.4. Commercial and non-commercial goods 6

3.5. Controls under Simplified Customs Procedures 7

3.6. Handling licences in split shipments 7

3.7. Partner Country of export 8

3.8. Verification of FLEGT licences 8

3.9. Disposal of detained timber 8

Annex I – Glossary 9

Annex II – Legal framework 12

Annex III – Communication 14

1. Úvod

Nezákonná ťažba dreva predstavuje globálny problém, ktorý má významný negatívny hospodársky, environmentálny a sociálny vplyv. Európska únia prijala na základe svojho akčného plánu pre vynútiteľnosť práva, správu a obchod v lesnom hospodárstve (FLEGT) (1) nadväzujúce právne predpisy v oblasti FLEGT (2), ktorými sa vytvoril licenčný systém FLEGT na dovoz dreva a výrobkov z dreva do EÚ. Týmto právnym rámcom sa stanovuje systém kontroly určitých výrobkov z dreva vyvážaných z krajín, ktoré s EÚ uzavreli dohodu o dobrovoľnom partnerstve. Na výrobky z dreva vyvážané z týchto krajín sa musí vzťahovať licencia FLEGT vydaná v partnerskej krajine, ktorou sa zaručuje legálnosť pôvodu dreva (t. j. že je vyprodukované z domáceho dreva, ktoré sa legálne vyťažilo, alebo z dreva, ktoré sa legálne vyťažilo v tretej krajine a doviezlo sa do partnerskej krajiny v súlade s vnútroštátnymi právnymi predpismi v partnerskej krajine). S cieľom zaistiť účinnosť licenčného systému FLEGT colné orgány nemôžu prepustiť do voľného obehu výrobky z dreva, ktoré podliehajú tomuto systému, pokiaľ sa nepredloží licencia FLEGT, ktorú prijal príslušný orgán v členskom štáte.

Hlavným cieľom usmernení je podporiť colné orgány a príslušné orgány v oblasti FLEGT v účinnom plnení ich úloh v súlade s právnymi predpismi v oblasti FLEGT2, ktorými sa stanovuje licenčný systém FLEGT na dovoz dreva a výrobkov z dreva do EÚ a podrobné opatrenia na jeho vykonávanie. Cieľom usmernení je najmä zaistiť spoločný prístup, aby sa toto vykonávanie zharmonizovalo, a to:

— vytvorením vhodného, odporúčaného a podľa možnosti komplexného prístupu colných orgánov a príslušných orgánov pre FLEGT k vykonávaniu právnych predpisov v oblasti FLEGT,

— stanovením odporúčaní pre posilnenú spoluprácu medzi colnými orgánmi a príslušnými orgánmi.

Dokument je preto rozčlenený takto:

1. Úvod, v ktorom sa dokument predstavuje;

2. Dovoz dreva a výrobkov z dreva FLEGT – základné zásady, kde sa opisuje proces dovozu;

3. Odporúčanie týkajúce sa spolupráce medzi orgánmi, kde sa navrhujú vnútroštátne dohody, analyzujú sa osobitné otázky a uvádzajú sa príklady;

4. Prílohy I, II a III, v ktorých sa ako uvádza príslušná terminológia a právne ustanovenia.

Tieto usmernenia boli vypracované v dostatočnom predstihu pred začatím uplatňovania prvej dohody o dobrovoľnom partnerstve, aby mali colné orgány už od začiatku k dispozícii potrebné usmernenia v súvislosti s touto novou úlohou. Tieto usmernenia sa teraz aktualizujú na základe praktických skúseností získaných pri vykonávaní prvého licenčného systému FLEGT s Indonéziou, ktorý začal fungovať 15. novembra 2016.

Možno ich preskúmať na základe ďalších praktických skúseností v nadväznosti na uplatňovanie licenčného systému FLEGT ďalšími partnerskými krajinami a na akékoľvek zmeny v právnom rámci. Usmernenia boli vypracované v spolupráci s odborníkmi z colných orgánov a príslušných orgánov jednotlivých členských štátov a nemali by sa považovať za záväzné.

2. Dovoz dreva a výrobkov z dreva FLEGT – základné zásady

Systém FLEGT je založený na komplexnom rámci, ktorého súčasťou sú jednak dohody o dobrovoľnom partnerstve medzi EÚ a partnerskými krajinami, ktoré sa týkajú vynútiteľnosti práva, správy a obchodu s drevom a výrobkami z dreva v lesnom hospodárstve, a jednak právne predpisy v oblasti FLEGT (nariadenie FLEGT a vykonávacie nariadenie FLEGT), v ktorých sa stanovujú pravidlá, ktorými sa upravuje dovoz dreva a výrobkov z dreva z partnerských krajín do EÚ. V súlade s týmto rámcom sa dovoz výrobkov z dreva vyvezených z partnerských krajín do EÚ povolí iba vtedy, ak sa na ne bude vzťahovať licencia FLEGT vydaná licenčným orgánom partnerskej krajiny, ktorou sa osvedčuje ich zákonnosť. Colné orgány musia pri predložení na prepustenie do voľného obehu overiť, či bola na zásielku dreva a výrobkov z dreva z partnerskej krajiny vydaná platná licencia FLEGT. Po prepustení dreva FLEGT sa predpokladá, že je v súlade s nariadením EÚ o dreve (3).

Pokiaľ ide o rozsah daných výrobkov, v prílohe II k nariadeniu FLEGT sa stanovuje hlavný zoznam výrobkov, ktorý sa uplatňuje pri všetkých dohodách o dobrovoľnom partnerstve, a okrem toho sú súčasťou rozsahu pôsobnosti jednotlivých dohôd o dobrovoľnom partnerstve aj ďalšie výrobky. V prílohe III k nariadeniu FLEGT sa uvádzajú partnerské krajiny a ich príslušné rozsahy pôsobnosti, pokiaľ ide o výrobky (v súčasnosti iba pre Indonéziu), čím sa zabezpečuje dostatočná právna zrozumiteľnosť v súvislosti s výrobkami v rámci FLEGT z každej partnerskej krajiny, pri ktorých musia colné orgány overiť existenciu licencie FLEGT. Od povinnosti predložiť licenciu FLEGT je oslobodený tovar neobchodnej povahy, výrobky, na ktoré sa vzťahujú doklady CITES (4), a drevo v tranzite cez partnerskú krajinu.

Pri preprave tovaru na colné územie Únie musí dovozca podať colné vyhlásenie a deklarant si môže vybrať spomedzi rôznych colných režimov, ktoré sú prispôsobené konkrétnym hospodárskym potrebám. Podľa právnych predpisov v oblasti FLEGT je dovoz vymedzený ako colný režim prepustenie do voľného obehu a zahŕňa zaplatenie ciel, v náležitých prípadoch spotrebnej dane a DPH za tovar. Deklarant musí dodržať aj osobitné obmedzenia, ktoré sa môžu vzťahovať na deklarovaný tovar, napríklad požiadavku predložiť v prípade dreva alebo výrobkov z dreva licenciu FLEGT. Colné orgány tovar prepustia, len čo sa zaplatí clo a preukáže, že sú splnené všetky ostatné podmienky dovozu tovaru. Status tovaru sa zmení z tovaru, ktorý nie je tovarom Únie, na tovar Únie a možno ho uviesť na vnútorný trh bez toho, aby boli dotknuté iné platné právne predpisy.

Vyhlásenie na prepustenie do voľného obehu sa nemusí nevyhnutne podať na colnom úrade, na ktorom drevo vstupuje do EÚ. Existujú aj režimy, ktoré umožňujú uskladnenie, spracovanie alebo prepravu tovaru pod colným dohľadom. Keď sa tovar prepravuje medzi členskými štátmi v rámci EÚ, colné vyhlásenie na prepustenie do voľného obehu možno podať colným orgánom v mieste určenia. Jediný colný režim, v prípade ktorého sa vyžaduje predloženie licencie FLEGT, je prepustenie do voľného obehu (5).

Keď sa drevo FLEGT navrhuje v určitom členskom štáte na prepustenie do voľného obehu, colné orgány sa musia ubezpečiť, že licenciu FLEGT schválil (6) príslušný orgán v tom istom členskom štáte. V opačnom prípade colné orgány nemôžu drevo prepustiť. Vo vnútroštátnych postupoch sa môže vymedzovať, ako sa pri tom postupuje v praxi, zatiaľ čo v právnych predpisoch v oblasti FLEGT sa stanovujú základné body:

— Colné orgány môžu identifikovať drevo FLEGT podľa krajiny odoslania a kódu harmonizovaného systému, ktorý môže mať až šesť číslic. Tieto údaje sa premietnu do príloh I, II a III k nariadeniu FLEGT, náležite sa aktualizujú a následne zapracujú do integrovaného sadzobníka TARIC (7).

— Výrobky uvedené v prílohách A, B a C k nariadeniu EÚ o obchode s voľne žijúcimi živočíchmi a rastlinami (8) (CITES (9)) sú pri dovoze oslobodené od formalít spojených s FLEGT. Ďalšie relevantné výnimky predstavuje tovar neobchodnej povahy a výrobky, ktorých tranzit cez partnerskú krajinu sa uskutočnil pod colným dohľadom. Súčasťou dohôd o dobrovoľnom partnerstve môže byť príloha IB so zoznamom výrobkov, ktoré sa z partnerskej krajiny nesmú vyvážať, teda pre ne nemožno vydať licenciu FLEGT, a nesmú sa preto dovážať do Únie.

— Licencia FLEGT sa musí predložiť príslušnému orgánu v tom istom členskom štáte, v ktorom sa podá colné vyhlásenie na prepustenie do voľného obehu. Licenciu FLEGT možno predložiť v predstihu, najneskôr však v čase podávania colného vyhlásenia. V neskoršej fáze musia byť príslušné orgány informované o colnom vyhlásení, ktoré zodpovedá jednotlivej licencii FLEGT.

— Príslušný orgán licenciu FLEGT overí a informuje colné orgány o svojom rozhodnutí schváliť ju.

— Európska komisia poskytne colným orgánom a príslušným orgánom na účely overovania vzory a ďalšie údaje poskytnuté licenčnými orgánmi.

— Možno vykonať aj ďalšie overovania licencie FLEGT a zásielky. Colné orgány a príslušné orgány by mali úzko spolupracovať a dohodnúť sa na úlohách, ktoré majú vykonávať jednotlivé útvary.

— Príslušné orgány môžu požiadať licenčný orgán o dodatočné informácie v súlade s postupmi opísanými v jednotlivých dohodách o dobrovoľnom partnerstve.

— Vzhľadom na povahu výrobkov z dreva sa môže ich hmotnosť alebo objem pri dovoze líšiť od objemu alebo hmotnosti, ktoré sú deklarované v licencii FLEGT, až o 10 %.

— Náklady, ktoré vzniknú v súvislosti s overovaním, znáša dovozca, pokiaľ členský štát neurčí inak.

— V kolónke 44 jednotného colného dokladu (JCD), na ktorom sa podáva colné vyhlásenie na prepustenie do voľného obehu, sa uvedie odkaz na licenciu FLEGT. Je potrebné vybrať číslo kódu certifikátu C690 pre licencie FLEGT a uviesť číslo licencie vzťahujúcej sa na danú zásielku.

— Licencie FLEGT môžu byť v tlačenej alebo elektronickej forme a v prípade potreby môžu orgány požiadať o ich preklad, a to na náklady dovozcu. V prípade licencií FLEGT v tlačenej forme sa vo vykonávacom nariadení FLEGT a v dohodách o dobrovoľnom partnerstve stanovuje kópia pre colné orgány. Táto kópia predstavuje ďalší nástroj, ktorý má zjednodušiť komunikáciu s orgánmi alebo medzi nimi, a jej predloženie colným orgánom je povinné.

— Colné orgány môžu pozastaviť prepustenie do voľného obehu, ak majú podozrenie, že licencia FLEGT nemusí byť platná. V prípade porušenia ustanovení právnych predpisov v oblasti FLEGT (a uplatniteľných ustanovení v dohode o dobrovoľnom partnerstve, ktoré si môže vyžadovať okamžitú komunikáciu s partnerskou krajinou) postupuje príslušný orgán v súlade s platnými vnútroštátnymi právnymi predpismi.

— Evidencia licencií FLEGT a súvisiacich prijatých colných vyhlásení, ako aj príslušné údaje o nevyhovujúcich zásielkach, sa musia uchovávať na účely splnenia povinností predkladania správ. Európska komisia je povinná stanoviť formát výročných správ.

— Príslušné orgány poskytnú v medziach príslušných vnútroštátnych právnych predpisov určenému nezávislému audítorovi (10) prístup k príslušným dokladom a údajom, aby mohol vykonať krížovú kontrolu informácií od licenčného orgánu a preskúmať postupy overovania EÚ.

3. Odporúčania týkajúce sa spolupráce medzi orgánmi

V tých prípadoch, keď príslušné orgány nie sú colnými orgánmi, je spolupráca a komunikácia medzi orgánmi kľúčovým prvkom procesu vykonávania hraničných kontrol podľa právnych predpisov v oblasti FLEGT.

V právnych predpisoch sa stanovujú rôzne spôsoby spolupráce: komunikácia o schválených licenciách FLEGT (11), delegovanie funkcií na colné orgány (12), koordinácia postupov overovania (13) alebo výmena údajov elektronickými prostriedkami (14) a iné.

S cieľom zabezpečiť riadne vykonávanie a spoločný prístup sa odporúča, aby spolupráca medzi colnými orgánmi a príslušnými orgánmi a, ak sú zapojené, ďalšími orgánmi s právomocami v súvisiacich oblastiach bola založená na formálnych vnútroštátnych dohodách.

Na stanovenie vnútroštátnych dohôd a vypracovanie operačných postupov by sa podľa možnosti mali podniknúť tieto kroky:

— nadviazanie kontaktov medzi colnými orgánmi a príslušnými orgánmi (15) – na strategickej, riadiacej a operačnej odbornej úrovni,

— nájdenie vhodného prístupu a formálnej štruktúry s cieľom zabezpečiť, aby boli dohody stanovené náležitým spôsobom,

— určenie prvkov dohôd (vnútroštátnych referenčných podmienok), na ktorých bude založená ďalšia všeobecná spolupráca medzi colnými orgánmi a príslušnými orgánmi. Tieto vnútroštátne referenčné podmienky by mali byť založené na odporúčaniach uvedených v týchto usmerneniach a mali by sa v nich zohľadniť osobitné ustanovenia vnútroštátnych právnych predpisov a/alebo administratívna štruktúra,

— vykonávanie dohôd v podobe praktických operačných postupov, podľa ktorých treba postupovať pri procese kontroly.

Do vnútroštátnych dohôd o spolupráci sa odporúča zahrnúť tieto prvky:

— posilnenú spoluprácu vrátane podmienok na efektívnu a účinnú dlhodobú spoluprácu: — pravidelné stretnutia colných orgánov a príslušných orgánov na vhodnej strategickej, riadiacej a operačnej úrovni s dohodnutými referenčnými podmienkami, — včasná komunikácia medzi colnými orgánmi a príslušnými orgánmi v súvislosti s pripravovanými politickými a legislatívnymi návrhmi, ktoré majú vplyv na oba orgány, — systém spolupráce s rýchlou reakciou na riešenie novovznikajúcich situácií, nových druhov porušenia predpisov alebo hospodárskych subjektov predstavujúcich vysoké riziko, — prostriedky technickej pomoci pre úradníkov a útvary zodpovedné za overovanie,

— rozdelenie úloh: dohodnuté úlohy, povinnosti a zodpovednosti v oblasti kontrol, ktoré majú vykonávať colné orgány a/alebo príslušné orgány, s prihliadnutím na vnútroštátne štruktúry a miestnu situáciu. Orgány by sa mali dohodnúť aspoň na týchto úlohách: — dodatočné overovanie licencie FLEGT, — dodatočné overovanie zásielky, — uchovávanie a zhromažďovanie údajov v záujme splnenia povinnosti viesť záznamy (16) a povinnosti predkladať správy (17),

— komunikáciu medzi orgánmi: — zoznam kontaktných miest colných orgánov aj príslušných orgánov vrátane doložky o revízii s cieľom zabezpečiť pravidelnú aktualizáciu, — prostriedky a postupy komunikácie medzi colnými orgánmi a príslušnými orgánmi v súvislosti s prijímaním licencie, procesom kontroly a výsledkami prípadných ďalších overovaní, — podmienky výmeny spravodajských informácií týkajúcich sa riadenia rizika vrátane obojsmernej spätnej väzby a spoľahlivej spravodajskej siete, — jednoznačné ustanovenia o tom, aké informácie (vrátane menovitých údajov) sa môžu vymieňať medzi colnými orgánmi a príslušnými orgánmi a za akých podmienok,

— vykonávanie a presadzovanie: — spoločné vypracovanie a šírenie operačných postupov s jasnými pokynmi pre úradníkov, a to najmä na účely činností kontroly a overovania, — spoločné dohody o výklade alebo vykonávaní v konkrétnych prípadoch, ako sú zásielky FLEGT, na ktoré sa zároveň vzťahuje dohovor CITES, ktoré sa dovážajú v rámci zjednodušených postupov, v prípade ktorých je krajina pôvodu iná ako krajina vývozu, ktoré predstavujú tovar neobchodnej povahy alebo v prípade ktorých sa zistia nezrovnalosti s licenciou (pozri podrobnejšie vysvetlenie ďalej), — spoločné pokyny a informácie pre hospodárske subjekty a deklarantov, — vzájomná odborná príprava zodpovedných úradníkov a spoločné školenia, — pravidelná výmena údajov o dovoze s cieľom odhaliť nezrovnalosti, — projekty alebo spoločné operácie zamerané na presadzovanie predpisov s dohodnutými referenčnými podmienkami, — jednoznačné postupy pre nakladanie so zaisteným tovarom vrátane znášania nákladov, ktoré vzniknú v súvislosti so skladovaním, — opatrenia na zaobchádzanie s licenciami v papierovej forme a zabránenie podvodnému opätovnému používaniu licencie.

Pre jednotlivé prvky v predchádzajúcom texte sa na ďalších stranách uvádzajú podrobnejšie odporúčania.

3.1. Technická pomoc pre úradníkov a útvary zodpovedné za overovanie zásielok

Keď sú overovaním zásielky poverené colné orgány, odporúča sa, aby vnútroštátna dohoda obsahovala podmienky, za ktorých budú príslušné orgány poskytovať technickú pomoc na rôznych úrovniach:

— odborná príprava a usmernenie v technických aspektoch (napr. merania a určovanie druhov),

— technické informácie pri vypracúvaní operačných postupov kontrol (pokyny, kontrolné zoznamy, formuláre, tabuľky zhody atď.),

— technická pomoc na mieste počas kontrol,

— laboratórne služby, ak sú k dispozícii, alebo informácie o spoľahlivých službách,

— zabezpečovanie kontaktov (mená, emailové adresy, telefónne čísla) na technickú pomoc z partnerskej krajiny.

Odporúča sa zahrnúť výmenu informácií, odbornej prípravy a zdrojov medzi orgánmi v jednom členskom štáte alebo v rôznych členských štátoch, a tak sprístupniť odborné znalosti a laboratórne služby. Odporúča sa zapojiť do tohto procesu partnerské krajiny, ktoré poskytnú poznatky o vlastných výrobkoch, svoje odborné znalosti a vzorky dreva na laboratórnu analýzu.

3.2. Komunikácia medzi orgánmi počas kontrol

Je nevyhnutné, aby členské štáty zriadili náležité komunikačné kanály medzi príslušnými orgánmi a colnými orgánmi. Týmito dojednaniami sa musí zabezpečiť bezodkladné informovanie colných orgánov o tom, že príslušný orgán licenciu FLEGT schválil (alebo neschválil), ale aj výmena ďalších informácií týkajúcich sa procesu kontroly. Odporúča sa, aby vnútroštátne orgány v súlade so svojou vnútroštátnou štruktúrou zaviedli komunikačné nástroje a postupy a aby stanovili aspoň tieto podmienky:

— keď príslušný orgán schváli licenciu FLEGT, táto informácia musí byť colným orgánom dostupná čo najskôr, ako bude možné, colným orgánom by sa mohlo sprístupniť aj zamietavé rozhodnutie, súčasťou komunikačného systému by teda mohli byť aj prípady, v ktorých príslušné orgány licenciu FLEGT neschvália,

— túto informáciu môžu dopĺňať dodatočné prvky podľa rozdelenia úloh dohodnutého na vnútroštátnej úrovni, napríklad žiadosť o vykonanie ďalších overovaní licencie alebo zásielky, osobitné podrobnosti, ktorým by mali colné orgány venovať pozornosť, alebo informácie, ktoré majú význam z hľadiska rizikového profilu,

— v priebehu colnej kontroly môže nastať situácia, keď colné orgány musia informovať príslušný orgán alebo s ním konzultovať, ak majú podozrenie, že licencia FLEGT je neplatná alebo nezodpovedá zásielke,

— na účely splnenia povinnosti podávania správ sa musí sprístupňovať evidencia colných vyhlásení súvisiacich s drevom FLEGT, ako aj príslušné údaje o nevyhovujúcich zásielkach,

— komunikačné kanály by mali byť spoľahlivé a zabezpečené,

— v prípade komunikácie na základe licencií v papierovej forme vrátane prípadného použitia papierovej kópie pre colné orgány by mali existovať jednoznačné postupy, aby sa predišlo podvodnému opätovnému použitiu licencií FLEGT.

3.3. Dohovor CITES a drevo FLEGT

V nariadení FLEGT a existujúcich dohodách o dobrovoľnom partnerstve sa uvádza, že výrobky z dreva, na ktoré sa vzťahuje nariadenie EÚ o obchode s voľne žijúcimi živočíchmi a rastlinami (prílohy A, B a C, nie príloha D), nebudú podliehať postupu, ktorý je stanovený pre výrobky s licenciou FLEGT na hranici EÚ. Napriek tomu sa v existujúcich dohodách o dobrovoľnom partnerstve systém overovania zákonnosti FLEGT uplatňuje aj na druhy, na ktoré sa vzťahuje dohovor CITES, a preto sa v praxi môže stať, že niektoré zásielky dreva, na ktoré sa vzťahuje dohovor CITES, sprevádza povolenie CITES na dovoz (prílohy A a B) alebo oznámenie CITES o dovoze (príloha C), a zároveň aj licencia FLEGT, ako je to v prípade Indonézie.

Odporúča sa, aby boli o prípadoch deklarovania licencie FLEGT na drevo, na ktoré sa vzťahuje dohovor CITES, informované zodpovedajúce príslušné orgány. Colné orgány môžu príslušný orgán informovať aj o nezrovnalostiach (napríklad o pochybnostiach o súlade s anotáciou v dohovore CITES v súvislosti s druhmi dreva, o pôvode druhov z voľnej prírody, resp. výsadby atď.) týkajúcich sa požiadaviek podľa dohovoru CITES na drevo z partnerských krajín, aby uľahčili preskúmanie ustanovení o CITES, ako sa uvádza v článku 4 ods. 3 nariadenia FLEGT.

Ak majú colné orgány alebo príslušné orgány k dispozícii licenciu FLEGT, nezrovnalosti v licencii FLEGT by mali viesť k ďalšiemu overovaniu súladu s dohovorom CITES.

3.4. Tovar obchodnej a neobchodnej povahy

Výrobky z dreva neobchodnej povahy nepatria do rozsahu pôsobnosti nariadenia FLEGT (18), a sú preto oslobodené od povinnosti mať pri dovoze do EÚ vydanú licenciu FLEGT. Rozdiel medzi tovarom obchodnej a neobchodnej povahy má v kontexte rastúcej mobility osôb a tovaru na všetkých úrovniach čoraz väčší význam. Cestujúci, odborníci, ktorí poskytujú služby, osoby, ktoré menia bydlisko, alebo spotrebitelia nakupujúci prostredníctvom predaja na diaľku, v rámci ktorého sa tovar priamo doručuje poštovými a kuriérskymi službami, predstavujú príklady situácií, v ktorých sa colné orgány môžu stretnúť s výrobkami z dreva pochádzajúcimi z partnerských krajín.

V nariadení FLEGT sa odkazuje na vymedzenie tovaru neobchodnej povahy stanovené v nariadení Komisie (EHS) č. 2454/93 (19). V súlade s ním sú tovarom neobchodnej povahy v kontexte FLEGT také výrobky z dreva, ktoré spĺňajú tieto podmienky:

k ich vstupu s cieľom prepustenia do voľného obehu dochádza príležitostne

a

z ich povahy a množstva vyplýva, že sú určené na súkromné, osobné alebo rodinné použitie príjemcami alebo osobami, ktoré ich prepravujú,

alebo je zrejmé, že ide o dary.

Odporúča sa, aby colné orgány informovali príslušné orgány v členskom štáte o kritériách použitých na posúdenie obchodnej alebo neobchodnej povahy výrobkov z dreva a aby v rámci svojich možností a právomocí informovali aj hospodárske subjekty a iné zainteresované strany.

Pokiaľ ide konkrétne o obalové materiály, môžu sa na ne síce vzťahovať dohody o dobrovoľnom partnerstve v rámci položky 4415 kombinovanej nomenklatúry, no ak sa používajú výlučne na podperu, ochranu alebo prepravu iného tovaru, nepatria do rozsahu pôsobnosti nariadenia FLEGT a nemali by podliehať kontrolám FLEGT pri dovoze. Táto interpretácia by sa mala vykladať spoločne so všeobecnými pravidlami na interpretáciu kombinovanej nomenklatúry 5a a 5b (20).

3.5. Kontroly v rámci zjednodušených colných postupov

Colné orgány môžu udeliť hospodárskemu subjektu (ktorý o to požiada a ktorý spĺňa určité podmienky a kritériá) povolenie na zjednodušené postupy. Tento hospodársky subjekt môže následne v súvislosti so svojimi colnými vyhláseniami a colným konaním využívať zjednodušené formality pri každom svojom dovoze do EÚ alebo vývoze z EÚ. Použitie zjednodušených postupov pri dovoze dreva FLEGT by však nemalo ohrozovať účinnosť presadzovania právnych predpisov v oblasti FLEGT. Pri povolení zjednodušených postupov pre hospodárske subjekty v drevárskom odvetví by sa mali vziať do úvahy tieto odporúčania:

— Keď je colným orgánom doručená žiadosť o zjednodušený postup, ktorá sa môže týkať dreva FLEGT, príslušný orgán môže pred udelením povolenia poskytnúť k tomu stanovisko.

— V povolení by sa mali stanoviť podmienky, ktorými sa zaručí, že sa plne dodržia ustanovenia FLEGT a že možno vykonať potrebné kontroly, a to tak, že sa uvedú jednoznačné podmienky v súvislosti s týmito aspektmi: — Pred tým, ako možno drevo FLEGT, ktoré patrí do rozsahu pôsobnosti nariadenia FLEGT, prepustiť do voľného obehu, musí licenciu FLEGT schváliť príslušný orgán. — Colné orgány musia mať pred prepustením dreva možnosť vykonať kontroly. — Prepustenie dreva FLEGT skôr, ako príslušný orgán schváli licenciu FLEGT, predstavuje porušenie právnych predpisov v oblasti FLEGT. Takýto prípad sa musí oznámiť príslušnému orgánu, ktorý bude konať v súlade s vnútroštátnymi právnymi predpismi. Povolenie na zjednodušený postup by sa malo preskúmať, aby sa overilo, či sú podmienky na zachovanie povolenia stále splnené.

— Existujúce povolenia by sa mali vo vhodných prípadoch preskúmať a zosúladiť s uvedenými odporúčaniami.

3.6. Zaobchádzanie s licenciami pri rozdelených zásielkach

Podľa vymedzenia pojmu „zásielka (21)“ vo vykonávacom nariadení FLEGT možno jednu licenciu FLEGT predložiť iba jednému colnému úradu v EÚ a podľa možnosti by mala zodpovedať jednému colnému vyhláseniu, aby sa uľahčilo colné konanie pred colnými orgánmi.

S cieľom predísť tomu, aby sa výrobky z dreva, na ktoré sa vzťahuje jedna licencia FLEGT, rozdelili do viacerých colných vyhlásení alebo sa predložili viacerým colným úradom v rámci EÚ, by malo byť vydanie licencie FLEGT viazané na množstvo výrobkov z dreva súčasne zaslaných a predložených na prepustenie do voľného obehu naraz na jednom colnom úrade, pokiaľ možno túto skutočnosť v čase vydania licencie odôvodnene predvídať. Odporúča sa, aby colné orgány a príslušné orgány v rámci svojich možností a právomocí zvyšovali informovanosť o tejto problematike medzi hospodárskymi subjektmi a inými zainteresovanými stranami.

Keď sa zásielka, na ktorú sa vzťahuje jedna licencia FLEGT, „rozdelí“, colné orgány by mali oznámiť príslušnému orgánu nezrovnalosť medzi tovarom predloženým colnému orgánu a licenciou FLEGT. Colné orgány by tovar nemali prepustiť, kým príslušný orgán nepotvrdí, že v súvislosti s navrhnutým tovarom bola predložená platná licencia FLEGT (prípadne opravený duplikát). Vyžaduje sa pritom úzka spolupráca medzi jednotlivými orgánmi a jednoznačné postupy. Ak sa tovar navrhuje vo viacerých členských štátoch, príslušné orgány členských štátov, v ktorých sa tovar navrhuje, by mali pri predložení tej istej licencie FLEGT navzájom komunikovať s cieľom overiť pravosť a platnosť licencie a ubezpečiť sa o presnosti objemov, druhov atď.

3.7. Partnerská krajina vývozu

Vývoz je v právnych predpisoch v oblasti FLEGT vymedzený tak, že výrobky z dreva fyzicky opustia územie partnerskej krajiny a prepravia sa do Únie. Partnerská krajina vývozu sa preto v colnom vyhlásení uvádza ako krajina odoslania (kolónka 15 JCD). Tá môže, ale nemusí byť rovnaká ako krajina pôvodu (kolónka 16 JCD): ak sa napríklad drevo ťaží v Indonézii a spracúva v Indonézii, krajinou pôvodu je Indonézia; ak sa drevo dováža do Indonézie z nejakej inej krajiny a spracúva sa v Indonézii, ale výroba nie je dostatočná na to, aby hotový tovar získal indonézsky pôvod, Indonézia nebude krajinou pôvodu.

Drevo v tranzite je vylúčené z rozsahu pôsobnosti nariadenia FLEGT a nepodlieha požiadavkám podľa ustanovení dohody o dobrovoľnom partnerstve. V tejto súvislosti sa v dohodách o dobrovoľnom partnerstve výrobky z dreva v colnom režime tranzit vymedzujú ako výrobky z dreva s pôvodom v inej tretej krajine, ktoré tranzitujú cez partnerskú krajinu pod colným dohľadom a rovnakým spôsobom ju opúšťajú, pričom si zachovávajú svoj pôvod (22).

Hoci v nariadení FLEGT sa nestanovuje výnimka pre výrobky z dreva v tranzite cez partnerské krajiny, z účelu a štruktúry dohôd o dobrovoľnom partnerstve (23) možno vyvodiť, že prípady tranzitu vymedzené v predchádzajúcom texte sú oslobodené od predloženia licencie FLEGT na prepustenie do voľného obehu v EÚ. Tranzit cez partnerskú krajinu sa musí colným orgánom preukázať platnými listinnými dôkazmi (24). Odporúča sa, aby colné orgány stanovili jednoznačné postupy na prístup k tomuto oslobodeniu a v rámci svojich možností a právomocí zvyšovali informovanosť hospodárskych subjektov a iných zainteresovaných strán v tejto súvislosti.

3.8. Overovanie licencií FLEGT

Za overovanie platnosti licencie FLEGT zodpovedá príslušný orgán. V súlade s vnútroštátnymi dohodami a postupmi sa môžu úlohy týkajúce sa overovania postúpiť colným orgánom alebo sa môžu na colné orgány delegovať.

Platnosť licencie určujú tri hlavné aspekty:

— pravosť: licenciu vydal licenčný orgán v partnerskej krajine,

— platnosť: licencia sa predkladá príslušnému orgánu pred uplynutím jej platnosti,

— presnosť: licencia zodpovedá danej zásielke a ďalším sprievodným dokladom, pokiaľ ide o všetky informácie, ktoré sa v nej uvádzajú, napr. objem, názov, položka HS atď. Od colných orgánov sa môže požadovať, aby pri procese overovania poskytli podporu.

Odporúča sa, aby orgány stanovili jednoznačné postupy a kritériá na overovanie súladu medzi licenciou FLEGT a zásielkou, pričom určia, ktoré prvky v licencii FLEGT sa dajú porovnať s údajmi v colnom vyhlásení alebo v iných príslušných dokladoch. Takisto sa odporúča informovať o týchto kritériách hospodárske subjekty a iné zainteresované strany s cieľom uľahčiť im ich dodržiavanie.

3.9. Nakladanie so zaisteným drevom

Podľa právnych predpisov v oblasti FLEGT môžu colné orgány pozastaviť prepustenie výrobkov z dreva alebo ich zaistiť, ak majú dôvod sa domnievať, že licencia možno nie je platná. Ak príslušné orgány zistia, že licencia skutočne nie je platná, budú postupovať v súlade s platnými vnútroštátnymi právnymi predpismi.

V prípade nesúladu s predpismi by orgány mali postupovať podľa uplatniteľných právnych predpisov a postupov vrátane colných predpisov (25), pretože tovar má status tovaru, ktorý nie je tovarom Únie. Odporúča sa však, aby sa v prípade aspektov, ktoré nie sú podrobne opísané v platných právnych predpisoch alebo existujúcich postupoch, do vnútroštátnych dohôd zahrnuli jednoznačné ustanovenia o následných opatreniach po porušení, najmä pokiaľ ide o nakladanie s tovarom.

(1) Oznámenie Komisie Rade a Európskemu Parlamentu o akčnom pláne EÚ v oblasti lesného hospodárstva.

(2) Nariadenie Rady (ES) č. 2173/2005 (Ú. v. EÚ L 347, 30.12.2005, s. 1) o vytvorení licenčného systému FLEGT na dovoz dreva do Európskeho spoločenstva a nariadenie Komisie (ES) č. 1024/2008 (Ú. v. EÚ L 277, 18.10.2008, s. 23), ktorým sa ustanovujú podrobné pravidlá vykonávania nariadenia Rady (ES) č. 2173/2005.

(3) Nariadenie Európskeho parlamentu a Rady (EÚ) č. 995/2010 (Ú. v. EÚ L 295, 12.11.2010, s. 23).

(4) Dohovor o medzinárodnom obchode s ohrozenými druhmi voľne žijúcich živočíchov a rastlín. Treba poznamenať, že druhy uvedené v zozname CITES v Indonézii podliehajú aj Indonézskemu systému overovania zákonnosti dreva (Indonesian Timber Legality Assurance System, TLAS) a že na vývoz takéhoto dreva sa vyžaduje platná licencia FLEGT.

(5) článok 5 nariadenia Rady (ES) č. 2173/2005.

(6) V právnych predpisoch v oblasti FLEGT sa používa pojem „prijať“ (accept). V snahe lepšie opísať úlohu príslušných orgánov pri overovaní licencií FLEGT sa však v tomto dokumente nahrádza pojmom „schváliť“ (approve).

(7) Online integrovaný sadzobník Spoločenstva založený na nariadení Rady (EHS) č. 2658/87 (Ú. v. ES L 256, 7.9.1987, s. 1).

(8) Nariadenie Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi (Ú. v. ES L 61, 3.3.1997, s. 1) zmenené nariadením Komisie (EÚ) 2017/160 z 20. januára 2017 (Ú. v. EÚ L 27, 1.2.2017, s. 1).

(9) Dohovor o medzinárodnom obchode s ohrozenými druhmi voľne žijúcich živočíchov a rastlín.

(10) Monitorovanie treťou stranou v súlade s článkom 5 ods. 3 nariadenia FLEGT.

(11) článok 6 ods. 2 vykonávacieho nariadenia FLEGT – nariadenie Komisie (ES) č. 1024/2008.

(12) článok 12 vykonávacieho nariadenia FLEGT – nariadenie Komisie (ES) č. 1024/2008.

(13) článok 13 vykonávacieho nariadenia FLEGT – nariadenie Komisie (ES) č. 1024/2008.

(14) článok 14 ods. 2 vykonávacieho nariadenia FLEGT – nariadenie Komisie (ES) č. 1024/2008.

(15) Zoznam príslušných orgánov: ec.europa.eu/environment/forests/pdf/list_competent_authorities_flegt.pdf.

(16) článok 5 ods. 1 nariadenia FLEGT – nariadenie Rady (ES) č. 2173/2005.

(17) článok 8 ods. 1 nariadenia FLEGT – nariadenie Rady (ES) č. 2173/2005.

(18) článok 2 bod 9 nariadenia Rady (ES) č. 2173/2005.

(19) Nariadenie Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. ES L 253, 11.10.1993, s. 1).

(20) Nariadenie Rady (EHS) č. 2658/87 (Ú. v. ES L 256, 7.9.1987, s. 1).

(21) V článku 2 bode 1 nariadenia Komisie (ES) č. 1024/2008 sa uvádza, že „zásielka“ znamená množstvo výrobkov z dreva uvedených v prílohách II a III k nariadeniu Rady (ES) č. 2173/2005 s licenciou FLEGT, ktorú zasiela odosielateľ alebo prepravca z partnerskej krajiny a ktorá sa na colnom úrade predkladá na prepustenie do voľného obehu.

(22) Pozri napríklad článok 1 písm. b) dohody o dobrovoľnom partnerstve s Kamerunom.

(23) Toto platí pre partnerské krajiny, v ktorých funguje licenčný systém FLEGT.

(24) Pozri článok 43 delegovaného nariadenia Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie (Ú. v. EÚ L 343, 29.12.2015, s. 1).

(25) Pozri články 197 – 200 nariadenia Európskeho parlamentu a Rady (EÚ) č. 952/2013 a články 248 – 250 vykonávacieho nariadenia Komisie (EÚ) 2015/2447.